Diari Oficial de la Generalitat Valenciana


Sumari del DOGV 6661, del 29-11-2011 (2011/11609)

RESOLUCIÓ de 4 de novembre de 2011, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text del Conveni Col·lectiu del Sector d'Elaboració de Xocolates i Torrefactores de Café i Succedanis de la Comunitat Valenciana (codi: 53708922816565).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6661

Data del DOGV
:   29-11-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/11735


Data del document
:   04-11-2011

Organisme emissor
:   Conselleria d'Educació, Formació i Ocupació

Tipus de document
:   Resolució

Correcció d'errades

 Descriptors 

:   * conveni col·lectiu

RESOLUCIÓ de 4 de novembre de 2011, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text del Conveni Col·lectiu del Sector d'Elaboració de Xocolates i Torrefactores de Café i Succedanis de la Comunitat Valenciana (codi: 88594096175407). [2011/11629]  
Vist el text del Conveni Col·lectiu del Sector d'Elaboració de Xocolates i Torrefactores de Café i Succedanis de la Comunitat Valenciana, subscrit per la Comissió Negociadora, integrada, d'una part, per l'organització empresarial Federació Empresarial d'Agroalimentació de la Comunitat Valenciana (FEDACOVA) i, d'una altra, pels sindicats Comissions Obreres (CCOO) i Unió General de Treballadors (UGT), de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Àrea de Relacions Laborals i Seguretat Laboral, d'acord amb les competències transferides segons el Reial Decret 4105/82, de 29 de desembre, resol:  
  
  
Primer  
Ordenar la inscripció en el Registre de la Comunitat Valenciana de Convenis i Acords Col·lectius de Treball, amb notificació a la Comissió Negociadora, i el depòsit del text del conveni.  
  
Segon  
Disposar la publicació en el Diari Oficial de la Comunitat Valenciana.  
  
València, 4 de novembre de 2011.- El subdirector general de Relacions Laborals: Reyes Maximiliano Coronado Coronado.  
  
  
Conveni Col·lectiu del Sector d'Elaboració de Xocolates  
i Torrefactors de Café i Succedanis   
de la Comunitat Valenciana   
  
Índex  
  
Art. 1 . Àmbit territorial  
Art. 2. Àmbit personal  
Art. 3 . Àmbit temporal  
Art. 4 . Legislació supletòria  
Art. 5 . Seguretat i higiene  
Art. 6 . Comissió paritària  
Art. 7. Absorció i compensació  
Art. 8 . Igualtat de retribucions  
Art. 9 . Drets sindicals  
Art. 10. Remuneracions i actualització salarial   
Art. 11. Jornada laboral  
Art. 12. Antiguitat consolidada  
Art. 13. Gratificacions extraordinàries  
Art. 14. Participació en beneficis  
Art. 15. Vacacions  
Art. 16. Malaltia i accidents  
Art. 17. Indemnització per cessament  
Art. 18. Peces de treball  
Art. 19. Organització de treball  
Art. 20. Dietes  
Art. 21. Llicències  
Art. 22. Carnet de manipulador d'aliments  
Art. 23. Quota sindical  
Art. 24. Pòlissa d'assegurança  
Art. 25. Calendari laboral  
Art. 26. Empreses en situació de pèrdues  
Art. 27. Principi d'ordenació  
Art. 28. Graduació de les faltes  
Art. 29. Sancions  
Art. 30. Contractació  
Art. 31. Lactància  
Art. 32. Violència de gènere  
  
  
Article 1. Àmbit territorial  
El present conveni col·lectiu afectarà les indústries d'elaboració de xocolates i torrefactors de café i succedanis ubicades a la Comunitat Valenciana.  
  
Article 2. Àmbit personal  
Comprendrà les empreses indicades en l'article anterior i tots els seus treballadors.  
Regirà igualment per a aquelles empreses que, reunint estes condicions, s'establisquen en el futur dins del camp d'aplicació d'este conveni.  
  
Article 3. Àmbit temporal  
Este conveni tindrà vigència des de l'1 de gener de 2010 fins al 31 de desembre de 2011, i entrarà en vigor el dia que es publique en el Butlletí Oficial de la Província. No obstant això, els efectes econòmics es retrotrauran a l'1 de gener de 2010.  
La denúncia del present conveni haurà de fer-se amb 30 dies d'antelació a la data del seu venciment. No obstant això, si no s'efectua cap denúncia, es considerarà prorrogat el conveni de forma automàtica i, en este cas, s'aplicarà una revisió salarial de l'IPC real constatat l'any anterior.  
  
Article 4. Legislació supletòria  
En tot allò que no preveu este conveni caldrà ajustar-se al que disposa el laude arbitral per a les indústries d'alimentació, així com el que preveu l'Estatut dels Treballadors i el que establix la legislació general aplicable.  
  
Article 5. Seguretat i higiene  
Respecte d'això s'ajustarà puntualment al que establix la Llei de Prevenció de Riscos Laborals.  
Les empreses es comprometen a realitzar revisions mèdiques almenys una vegada a l'any i cada vegada que, per provades raons, siga necessari, independentment del nombre de treballadors de l'empresa i, en especial, en producció.  
Les empreses es comprometen a donar informació als representants dels treballadors de les estadístiques sobre accidents de treball, malalties professionals i absentisme, almenys trimestralment.  
  
Article 6. Comissió paritària  
S'establix per a la vigilància i compliment de les gestions que es deriven del present conveni una comissió paritària segons el que s'indica a continuació:  
1. Estarà composta per quatre representants de les empreses afectades per este conveni, designades per la Federació Empresarial Agroalimentària de la Comunitat Valenciana (FEDACOVA) i l'Associació Empresarials de Torrefactors de Café i Xocolates.  
2. Quatre representants dels treballadors, designats entre els membres de la comissió negociadora per la part social, que firmen el present conveni.  
3. Els assessors que lliurement designen les parts, els quals tindran veu però no vot.  
4. El president i el secretari de la comissió paritària, seran triats pels membres de l'esmentada comissió en les ocasions que siga necessària la constitució d'esta. El president actuarà com a moderador, i el secretari serà l'encarregat d'alçar les corresponents actes. Si no són triats entre els membres de les representacions empresarials o socials, tindran veu però no vot.  
5. Les decisions de la comissió paritària s'adoptaran per majoria simple d'ambdós representacions.  
6. Ambdós representacions podran designar, si ho estimen pertinent els substituts que estimen necessaris.  
La comissió paritària tindrà les funcions següents:  
1. Les de mediació, arbitratge i conciliació en els conflictes individuals o col·lectius que li siguen sotmesos i no són de compliment obligatori si no hi ha acord entre les parts.  
2. Les d'interpretació i aplicació del que pacta.  
3. Les de seguiment del conjunt dels acords.  
En els assumptes en què no s'arribe a cap acord, ambdós parts se sotmeten al que dicte la comissió extrajudicial de conflictes de mutu acord.  
  
Article 7. Absorció i compensació  
Si per disposicions de l'òrgan del Ministeri de Treball o dels òrgans autonòmics patixen modificacions les actuals condicions econòmiques, les millores introduïdes pel present conveni seran absorbides per les de la seua mateixa naturalesa.  
No obstant això, si alguna empresa o treballador té establides retribucions o condicions laborals que, així mateix, considerades globalment i en còmput anual, siguen superiors a les d'este conveni, es respectaran a títol individual com a condició més beneficiosa.  
Tots els conceptes econòmics arreplegats en el present conveni patiran els increments econòmics que s'hi pacten.  
L'increment salarial pactat en el present conveni no podrà ser absorbit per cap altre tipus de plus dels arreplegats en el conveni que els treballadors perceben en concepte de quantitat, qualitat o lloc de treball.  
  
  
Article 8. Igualtat   
1. Les empreses estan obligades a respectar la igualtat de tracte i d'oportunitats en l'àmbit laboral i, amb esta finalitat, hauran d'adoptar mesures dirigides a evitar qualsevol tipus de discriminació laboral entre dones i hòmens, mesures que hauran de negociar i, si és el cas, acordar amb els representants legals dels treballadors en la forma que es determine en la legislació laboral.  
2. En el cas de les empreses de més de dos-cents cinquanta treballadors, les mesures d'igualtat a què es referix l'apartat anterior hauran de dirigir-se a l'elaboració i aplicació d'un pla d'igualtat, amb l'abast i contingut establits en este capítol, que haurà de ser, així mateix, objecte de negociació en la forma que es determine en la legislació laboral.  
  
3. Sense perjuí del que disposa l'apartat anterior, les empreses hauran d'elaborar i aplicar un pla d'igualtat quan així s'establisca en el conveni col·lectiu que siga aplicable, en els termes que preveu este.  
  
4. Les empreses també elaboraran i aplicaran un pla d'igualtat, prèvia negociació o consulta, si és el cas, amb la representació legal dels treballadors i treballadores, quan l'autoritat laboral haja acordat en un procediment sancionador la substitució de les sancions accessòries per l'elaboració i aplicació del dit pla, en els termes que es fixen en l'indicat acord.  
5. L'elaboració i la implantació de plans d'igualtat serà voluntària per a les altres empreses, prèvia consulta a la representació legal dels treballadors i treballadores.  
  
Article 9. Drets sindicals  
Amb relació als drets sindicals, caldrà ajustar-se al que disposa la legislació vigent i, en particular, al que establix la Llei Orgànica de Llibertat Sindical.  
Els comités d'empresa tenen el dret a disposar del crèdit de les hores mensuals retribuïdes, d'acord amb la legislació vigent. Les esmentades hores podran acumular-se de forma trimestral, o bé cedir-se a un altre delegat de la mateixa opció sindical.  
  
Article 10. Remuneracions i actualització salarial  
Les taules salarials vigents des de l'1 de gener de 2010 fins al 31 de desembre de 2010 són les que figuren en l'annex del present conveni.  
  
Finalitzat l'any 2010, si l'IPC real constatat a final d'any és superior a l'1%, es revisaran les taules sobre l'IPC real constatat més el 0,30, amb efectes retroactius a l'1 de gener de 2010.  
Per al segon any de vigència, les taules salarials s'incrementaran el primer de gener en 1,50%.  
Finalitzat el segon any de vigència, si l'IPC real constatat a final d'any és superior a l'1,50%, les taules salarials vigents a trenta-u de desembre de l'any anterior es revisaran exactament en la diferència entre l'1,50% i l'IPC real constatat més el 0,50%.  
L'abonament de les possibles diferències per l'aplicació del present conveni en matèria de salaris es liquidarà per les empreses en un termini de tres mesos a partir de la publicació del present conveni o de les seues revisions salarials.  
  
Article 11. Jornada laboral  
Caldrà ajustar-se al que disposa l'article 34 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, que literalment diu: «2. La duració màxima de la jornada ordinària de treball serà de quaranta hores setmanals de treball efectiu. S'entendrà per jornada partida aquella en què existisca un descans ininterromput d'una hora de duració com a mínim».  
La jornada anual quedarà establida en 1.784 hores.  
En els supòsits de jornada continuada s'establirà un període de descans no inferior a quinze minuts. El temps de descans en jornada continuada previst en este article es considerarà temps treballat efectiu quan, per acord individual o col·lectiu entre empresaris i treballadors, així estiga establit o s'establisca.  
La jornada setmanal s'efectuarà amb caràcter general de dilluns a divendres.  
Les hores realitzades dins de la jornada nocturna tindran un recàrrec del 25% sobre el preu de l'hora ordinària.  
La jornada nocturna s'entendrà que comença a les 22 hores i conclourà a les 6 hores. No obstant això, l'inici avançat o la prolongació de la jornada derivada del temps de l'esmorzar, distribució irregular de jornada, o adequació del lloc de treball no s'entendrà com a jornada nocturna.  
Hores extraordinàries: les hores extraordinàries tindran el principi de voluntarietat; tindran un valor del 75% més que l'hora ordinària, i s'aplicarà la fórmula (salari conveni anual x 75% / hores anuals). El dit valor s'aplicarà a aquelles empreses que tinguen un sistema de control d'accessos o un sistema de verificació d'estos, que seran facilitats per les empreses.   
  
Article 12. Antiguitat consolidada  
Els treballadors que perceben quantitats pel concepte d'antiguitat consolidada, reflectida en la casella del mateix nom en el full de salaris, veuran anualment incrementada la dita quantitat en el mateix percentatge que s'incrementen els altres conceptes retributius del conveni.  
  
Els treballadors de nova incorporació no tindran dret a percebre cap quantitat pel concepte d'antiguitat, ni per tant acumularan triennis ni cap altra fórmula pel dit concepte.  
Per als treballadors del sector de xocolates i succedanis d'estos, quant a l'antiguitat, se'ls aplicarà la que estava determinada en el seu antic conveni.  
  
Article 13. Gratificacions extraordinàries  
Paga extra d'estiu  
Els treballadors meritaran una paga denominada paga extra d'estiu, que s'abonarà el dia 15 de juliol. La quantia de la paga serà l'equivalent a una mensualitat del salari conveni, més l'antiguitat consolidada que corresponga a cada treballador.  
Paga extra de Nadal  
Els treballadors meritaran en proporció al temps efectivament treballat una paga denominada paga extra de Nadal, que serà abonada el 15 de desembre. La quantia de la paga serà l'equivalent a l'import d'una mensualitat del salari conveni, més l'antiguitat consolidada que corresponga.  
  
Article 14. Participació en beneficis  
Així mateix i amb el caràcter de participació de beneficis, les empreses abonaran als seus treballadors una gratificació equivalent a trenta dies del salari conveni, més l'antiguitat consolidada que corresponga, l'import de la qual s'abonarà la segona quinzena de març.  
  
Article 15. Vacacions  
Tot el personal afectat per este conveni tindrà unes vacacions anuals de trenta dies naturals, que es disfrutaran en els mesos de maig, juny, juliol, agost i setembre, podran disfrutar-se en dos períodes. En cas de no poder-les disfrutar en els mesos indicats, tindran dret a un increment consistent en cinc dies més de vacacions; no obstant això, si no es disfruten durant els mesos indicats per petició del treballador, no tindran dret al dit increment.  
S'abonaran d'acord amb el salari conveni que figura en l'annex més l'antiguitat consolidada que corresponga. El personal de nou ingrés que no porte prestat un any de servici en l'empresa disfrutarà la part proporcional de vacacions que li corresponga.  
A fi que el personal de les empreses puga disfrutar de les seues vacacions d'estiu, la direcció i el comité o delegats de personal establiran els torns corresponents, els quals prendran com a criteri el que tindrà preferència en la primera ocasió, els treballadors de més antiguitat, per a triar els torns corresponents, de forma que estos torns siguen de caràcter rotatori perquè tots els operaris tinguen ocasió de disfrutar les vacacions en el període que trien.  
El personal acollit al present conveni, en cas d'incapacitat temporal o accident de treball que derive en incapacitat temporal, previ al període vacacional assignat a este o coincidint amb este, tindrà dret a disfrutar, inclús fora de l'any natural, els dies que, per causa de la dita situació d'incapacitat temporal, hagen deixat de disfrutar, o bé tindran dret a la seua compensació econòmica.  
  
Article 16. Malaltia i accidents  
El treballador que estiga en situació de baixa per incapacitat laboral transitòria, derivada d'accident de treball o malaltia professional, tindrà dret que l'empresa li complete, des del primer dia de la seua baixa, fins al 100% el salari conveni més l'antiguitat consolidada que li corresponga sobre la indemnització econòmica que perceba per este motiu de l'entitat gestora o mútua patronal de la Seguretat Social fins a un total de dotze mensualitats.  
Per a determinar el 100% als efectes de la percepció salarial en cas d'incapacitat temporal, es partirà de la base de cotització per contingències comunes del mes anterior a la situació d'incapacitat temporal, per la qual cosa s'entendrà inclosa la part proporcional de les gratificacions extraordinàries. No obstant això, en el moment de la percepció de la gratificació extraordinària corresponent es deduiran les quantitats ja percebudes per este concepte.   
Així mateix, l'empleat que es trobe de baixa per incapacitat laboral transitòria, derivada de malaltia comuna o accident no laboral, tindrà dret que l'empresa li complete a partir de l'octau dia el 100% del salari conveni i l'antiguitat consolidada que procedisca, sobre la prestació econòmica que perceba de la Seguretat Social, fins a un total de dotze mensualitats.  
Les empreses tindran la facultat de comprovar sobre la realitat la incapacitat, i els membres del comité d'empresa o delegats de personal col·laboraran amb estes per a evitar les percepcions indegudes d'estos complements.  
El personal malalt estarà obligat a comunicar-ho a l'empresa abans que transcórreguen quatre hores de la iniciació de la seua jornada, per a la qual no pogueren assistir, el motiu i les circumstàncies de la seua absència, o en cas contrari perdran el dret al complement indicat en este article.  
  
Article 17. Indemnització per cessament  
A fi de premiar la fidelitat i la permanència dels treballadors en les empreses, es pacta que aquells treballadors que cessen voluntàriament o per acomiadament, sempre que no siga procedent, en estes, durant la vigència del conveni, amb una antiguitat d'almenys 20 anys, tindran dret a disfrutar de vacacions retribuïdes d'acord amb l'escala següent:  
  
Per cessament als 60 i 61 anys, 93 dies de vacacions.  
Per cessament als 62 i 63 anys, 62 dies de vacacions.  
Per cessament als 64 anys, 31 dies de vacacions.  
El gaudi d'estes vacacions es farà efectiu amb la corresponent antelació al seu cessament, i el treballador haurà de comunicar fefaentment a l'empresa la seua decisió.  
  
Article 18. Peces de treball  
Les empreses entregaran a tot el personal que hi preste servici dos peces de roba adequades al lloc de treball a l'estiu i unes altres dos a l'hivern, i una vegada a l'any el calçat adequat.   
Estos equips seran els que l'empresa i el comité o delegats de personal consideren més idonis en relació amb el treball que s'efectue. En cas de no subministrar-se estos equips, els treballadors podran exigir a les empreses la quantitat de 110,42 euros per este concepte.  
  
Article 19. Organització del treball  
De conformitat amb el que disposa l'article 6 de l'antiga Ordenança Laboral per a les Indústries de l'Alimentació, ja derogada, és facultat de la direcció de l'empresa l'organització pràctica del treball amb la seua subjecció a les disposicions vigents en la matèria.  
Els sistemes de racionalització, mecanització i distribució del treball que, d'acord amb els principis generalment admesos que puga adoptar l'empresa, ho seran prèvia informació i coneixement dels comités o delegats de personal, els quals podran formular els suggeriments que estimen convenient amb vista a l'aplicació dels dits sistemes.  
  
  
Article 20. Dietes   
S'entén per dietes aquells rèdits que ha de percebre el treballador amb independència de la seua retribució habitual, com a compensació dels gastos, perjuís o incomoditats que li origina la necessitat de desplaçar-se d'un lloc a un altre per a l'execució del seu treball.  
Comprén els conceptes que s'indiquen i es regiran per les normes següents:  
Dietes  
1. Si per necessitat del servici algun treballador ha de desplaçar-se accidentalment de la localitat en què habitualment tinga la seua destinació, l'empresa abonarà una dieta de 25 euros, amb justificació del gasto, inclosos els gastos de representació, si el treballador dina i sopa fora del seu domicili, i en cas que només es realitze fora del domicili el dinar, s'abonarà una mitja dieta de 15 euros, que no serà necessari justificar.   
  
2. Quan algun treballador efectue el seu desplaçament per orde de l'empresa, sempre que torne a dormir al domicili, se li sumarà la totalitat de les hores invertides exclusivament en l'anada i tornada del seu viatge, amb les efectivament treballades, i totes les que sobrepassen de la jornada normal de treball seran valorades com a hores extraordinàries, amb els recàrrecs legalment establits. Tot això amb independència del règim de compensació o dietes que puga correspondre-li reglamentàriament.  
3. Quan per la distància o circumstància de desplaçament no siga possible la tornada del treballador a pernoctar en el seu domicili, caldrà ajustar-se a allò que s'ha convingut entre l'empresa i el treballador pel que fa a les hores de viatge.  
Gastos de locomoció  
En estos són possibles tres situacions:  
1. Que l'empresa pose un vehicle a disposició del treballador, i en este cas no hi haurà dret a percebre cap quantitat per este motiu.  
  
2. Que el treballador utilitze un vehicle propi, i en este cas percebrà, en concepte de locomoció, la quantitat de 0,20 euros per quilòmetre recorregut.   
Les dietes i les mitges dietes, així com els gastos de locomoció, patiran els mateixos increments que es pacten en conveni.  
Les empreses que ho consideren convenient, d'acord amb el comité d'empresa o delegats de personal, podran substituir l'abonament als seus treballadors de les mitges dietes o de les dietes completes indicades anteriorment, i els satisfarà els gastos de manutenció i allotjament que els haja ocasionat.  
  
Article 21. Llicències  
Els treballadors afectats per este conveni tindran dret a llicència retribuïda en els supòsits següents:  
1. Quinze dies naturals en cas de matrimoni.  
2. Tres dies naturals en cas de defunció de cònjuge, fill i cinc dies si es produïx fora de la província on treballa.  
3. Tres dies naturals en cas de naixement d'un fill i cinc dies naturals si es produïx fora de la província on es treballa.  
4. Tres dies naturals en cas de malaltia greu o defunció del pare, mare, d'un o l'altre cònjuge, i s'ampliarà a cinc dies naturals si la circumstància es produïx fora de la província on es treballa.  
  
5. Dos dies naturals en cas de defunció de néts, iaios o germans.  
  
6. El personal que justifique la seua matriculació en un centre d'ensenyança oficial disposarà del temps necessari per a assistir a exàmens amb la justificació pertinent i avisant l'empresa amb l'antelació mínima d'un dia.  
7. El personal que haja d'examinar-se per a l'obtenció del permís de conduir, i amb la justificació prèvia, podrà disposar del temps necessari per a l'examen convocat per la direcció de tràfic que corresponga.  
8. Dos dies naturals per trasllat de domicili habitual.  
9. El temps imprescindible per a la renovació del DNI i pel temps no superior a quatre hores, així com el temps imprescindible per a assistir a organismes oficials, sempre que hagen sigut prèviament convocats amb l'oportuna citació.  
En ampliació al que establix el paràgraf quart de les llicències retribuïdes per malaltia greu, s'entendrà per una vegada a l'any en la causa que origine la llicència.  
Igualment, totes les llicències previstes en este article podran ser ampliades amb la sol·licitud prèvia del treballador i per compte d'este si així ho aprova l'empresa.  
Si alguna de les llicències ha de concedir-se amb eixida fora d'Espanya, a sol·licitud del personal afectat, es donarà pel temps indispensable per a poder assistir, considerant-se este temps de permís no retribuït, i podrà ser recuperat previ pacte entre les parts. No obstant això, en estos casos es disfrutaria d'un dia més de permís retribuït, només en cas de malaltia greu o defunció.  
El personal que acredite estar inscrit en els registres legalment establits a este efecte com a parelles de fet, tindrà dret als permisos previstos en l'article 37.3 de l'Estatut dels Treballadors i els establits en el mateix conveni, si bé, per a disfrutar del permís de 15 dies naturals previstos per a cas de matrimoni, haurà d'haver transcorregut almenys un any des del gaudi d'un permís anterior.  
  
Article 22. Carnet de manipulador d'aliments  
El personal subjecte al present conveni haurà de proveir-se obligatòriament del carnet de manipulador d'aliments, a l'objecte del qual l'empresa li donarà les oportunes instruccions, així com les facilitats necessàries per a l'obtenció d'este, i això segons el Decret 202/2000, d'11 de febrer.  
  
Article 23. Quota sindical  
A requeriment dels treballadors afiliats a les centrals o sindicats que tinguen la representació a què es referix este apartat, les empreses descomptaran de la nòmina mensual dels treballadors l'import de la quota sindical corresponent.  
El treballador interessat en la realització d'esta operació remetrà a la direcció de l'empresa, amb claredat, l'orde de descompte, la central o sindicat a què pertany, així com el número de compte corrent o llibreta d'estalvis a què ha de ser transferida mensualment la corresponent quantitat. L'empresa efectuarà les avantdites detraccions excepte indicació en contra, durant períodes anuals.  
La direcció de l'empresa entregarà una còpia de la transferència a la representació sindical en l'empresa, si n'hi ha.  
  
Article 24. Pòlissa d'assegurança  
Sense perjuí de les normes generals de la Seguretat Social, les empreses que apliquen el present conveni, bé a través de FEDACOVA, o bé individualment, s'obliguen a formalitzar, en el termini màxim de sis mesos des de la publicació d'este conveni col·lectiu, una pòlissa d'assegurança individual d'accidents per a la millora de les prestacions, en el supòsit de defunció o incapacitat permanent en qualsevol dels seus graus, derivada d'accident laboral, i les quanties de la qual a percebre pel treballador o els seus hereus serà de dotze mil euros en cas de defunció i d'invalidesa permanent total i absoluta.  
Conseqüentment amb allò que s'ha estipulat en el paràgraf anterior, serà obligatori per a totes les empreses que apliquen el present conveni i contracten la pòlissa de forma individual presentar una còpia d'esta, en la seu de FEDACOVA, carrer Isabel la Catòlica, 6-9, 46790, València, telèfon 437 763 391, amb trasllat de la dita informació, a més a la comissió paritària.  
Les empreses que incomplisquen les garanties establides en este article es responsabilitzaran individualment del seu compliment.  
Article 25. Calendari laboral  
 Les empreses elaboraran anualment, el primer mes de l'any, el calendari laboral amb, l'acord previ amb els representants dels treballadors, als quals se'ls n'entregarà una còpia una vegada visat per l'autoritat laboral, i se n'exposarà un exemplar en un lloc visible de cada centre de treball.  
En els centres en què no existisca representació sindical, el calendari es presentarà a la comissió paritària del conveni per al seu visat.  
  
Article 26. Empreses en situació de pèrdues  
Els percentatges d'increment salarial establits en este conveni no seran de necessària i obligada aplicació quan la situació i les perspectives econòmiques d'esta puguen veure's danyades com a conseqüència d'esta aplicació, la qual cosa afectarà les possibilitats de manteniment de l'ocupació en esta.  
En estos casos, es traslladarà a les parts la fixació de l'augment de salari. Per a valorar esta situació, es tindran en compte circumstàncies, com ara, l'insuficient nivell de producció i vendes, i s'atendran les dades que resulten de la comptabilitat de les empreses, dels seus balanços i del seu compte de resultats.  
En cas de discrepància sobre la valoració de les dites dades, podran utilitzar-se informes de censors de comptes o gabinets financers, atenent les circumstàncies i la dimensió de les empreses, i serà de compte i orde de l'empresa que pretenga despenjar-se.  
En funció de la unitat de contractació en què es troben compreses les empreses que al·leguen les dites circumstàncies, hauran de presentar la documentació necessària que justifique un tractament salarial diferenciat.  
Els representants legals dels treballadors i la comissió paritària estan obligats a tractar de mantindre en la major reserva la informació rebuda i les dades a què hagen tingut accés com a conseqüència del que establixen els paràgrafs anteriors, i observaran, per consegüent, respecte de tot això, sigil professional.  
  
Article 27. Principis d'ordenació  
1. Les presents normes de règim disciplinari perseguixen el manteniment de la disciplina laboral, que és un aspecte fonamental per a la normal convivència, ordenació tècnica i organització de l'empresa, així com la garantia i defensa dels drets i interessos legítims de treballadors i empresaris.  
2. Les faltes, sempre que siguen constitutives d'incompliment contractual i culpable del treballador, podran ser sancionades per la direcció de l'empresa d'acord amb la graduació que s'establix en el present capítol.  
3. Tota falta comesa pels treballadors es classificarà com a lleu, greu o molt greu.  
4. La falta, siga quina siga la seua qualificació, requerirà comunicació escrita i motivada de l'empresa al treballador.  
5. La imposició de sancions per faltes greus i molt greus serà notificada als representants legals dels treballadors, si n'hi ha.  
  
  
Article 28. Graduació de les faltes  
1. Es consideraran faltes lleus:  
a) La impuntualitat no justificada en l'entrada o en l'eixida del treball fins a tres ocasions en un mes per un temps total inferior a vint minuts.  
b) La no-assistència injustificada al treball d'un dia durant el període d'un mes.  
c) La no-comunicació amb l'antelació prèvia deguda de la inassistència al treball per causa justificada, llevat que s'acredite la impossibilitat de la notificació.  
d) L'abandó del lloc de treball sense causa justificada per breus períodes de temps i sempre que això no haja causat risc a la integritat de les persones o de les coses, i en este cas podrà ser qualificat, segons la gravetat, com a falta greu o molt greu.  
e) La desatenció i falta de correcció en el tracte amb el públic quan no perjudiquen greument la imatge de l'empresa.  
f) Els descuits en la conservació del material de què es tinga càrrec o se'n siga responsable i que en produïsquen danys lleus.  
2. Es consideraran com a faltes greus:  
a) La impuntualitat no justificada en l'entrada o en l'eixida del treball fins a tres ocasions en un mes per un temps total de fins a quaranta minuts.  
b) La no-assistència injustificada al treball de dos a quatre dies durant el període d'un mes.  
c) L'entorpiment, l'omissió maliciosa i el falsejament de les dades que tinguen incidència en la Seguretat Social.  
d) La simulació de malaltia o accident, sense perjuí d'allò que s'ha previngut en el paràgraf e) del següent apartat.  
e) La suplantació d'un altre treballador, alterant els registres i controls d'entrada i eixida al treball.  
f) La desobediència a les ordes i instruccions de treball, incloses les relatives a les normes de seguretat i higiene, així com la imprudència o negligència en el treball, llevat que d'estes es deriven perjuís greus a l'empresa, es causen avaries a les instal·lacions, maquinàries i, en general, béns de l'empresa o comporten risc d'accident per a les persones, i en este cas seran considerades com a faltes molt greus.  
  
g) La falta de comunicació a l'empresa dels desperfectes o anormalitats observats en els útils, les ferramentes, els vehicles i les obres a càrrec seu, quan d'això s'haja derivat un perjuí greu a l'empresa.  
  
h) La realització sense l'oportú permís de treballs particulars durant la jornada, així com l'ús d'útils, ferramentes, maquinària, vehicles i, en general, béns de l'empresa per als qui no estiguen autoritzats o per a usos aliens als del treball encomanat, inclús fora de la jornada laboral.  
  
i) El trencament o la violació de secrets d'obligada reserva que no produïsca greu perjuí per a l'empresa.  
j) L'embriaguesa no habitual en el treball.  
k) La falta de neteja i higiene personal quan puga afectar el procés productiu o a la prestació del servici i sempre que, prèviament, hi haja hagut l'oportuna advertència de l'empresa.  
l) L'execució deficient dels treballs encomanats, sempre que d'això no es derive un perjuí greu per a les persones o les coses.  
  
ll) La disminució del rendiment normal en el treball de manera no repetida.  
m) Les ofenses de paraules proferides o d'obra comeses contra les persones, dins del centre de treball, quan no tinguen una gravetat pronunciada.  
n) Les derivades del que establixen els apartats 1.d) i e) del present article.  
ñ) La reincidència en la comissió de cinc faltes lleus, encara que siguen de distinta naturalesa i sempre que hi haja hagut una sanció diferent de l'amonestació verbal, dins d'un trimestre.  
3. Es consideraran com a faltes molt greus:  
a) La impuntualitat no justificada en l'entrada o en l'eixida del treball en deu ocasions durant sis mesos o en vint durant un any.  
  
b) La no-assistència injustificada al treball durant tres dies consecutius o cinc alterns en un període d'un mes.  
c) El frau, la deslleialtat o l'abús de confiança en les gestions encomanades o l'apropiació, furt o robatori de béns propietat de l'empresa, de companys o de qualssevol altres persones dins de les dependències de l'empresa o durant la jornada de treball en un altre lloc.  
  
d) La simulació de malaltia o accident o la prolongació de la baixa per malaltia o accident amb la finalitat de realitzar qualsevol treball per compte propi o alié.  
e) El trencament o violació de secrets d'obligada reserva que produïsca greu perjuí per a l'empresa.  
f) L'embriaguesa i la drogodependència durant el treball, sempre que afecte negativament el rendiment.  
g) La realització d'activitats que impliquen competència deslleial a l'empresa.  
h) Les derivades dels apartats 1.d) i 2.f), l) i m) del present article.  
  
i) La disminució voluntària i continuada en el rendiment del treball normal o pactat.  
j) La inobservança dels servicis de manteniment en cas de vaga.  
k) L'abús d'autoritat exercit pels qui exercixen funcions de comandament.  
l) L'assetjament sexual.  
ll) La reiterada no-utilització dels elements de protecció en matèria de seguretat i higiene.  
m) La reincidència o reiteració en la comissió de faltes greus, considerant com a tal aquella situació en què, amb anterioritat al moment de la comissió del fet, el treballador haja sigut sancionat dos o més vegades per faltes greus, inclús de distinta naturalesa, durant el període d'un any.  
  
Article 29. Sancions  
1. Les sancions màximes que podran imposar-se per la comissió de les faltes enumerades en l'article anterior són les següents:  
a) Per falta lleu: amonestació verbal o escrita i suspensió d'ocupació i sou de fins a dos dies.  
b) Per falta greu: suspensió d'ocupació i sou de tres a catorze dies.  
  
c) Per falta molt greu: suspensió d'ocupació i sou de catorze dies a un mes, trasllat a un centre de treball de localitat distinta durant un període de fins a un any i acomiadament disciplinari.  
2. Les anotacions desfavorables que, com a conseqüència de les sancions imposades, puguen fer-se constar en els expedients personals quedaran cancel·lades al complir-se els terminis de dos, quatre o huit mesos, segons es tracte de falta lleu, greu o molt greu.  
  
Article 30. Contractació  
Les parts acorden ampliar el termini de contractació del contracte per circumstàncies de la producció arreplegat en l'article 15, apartat b) de l'ET, de manera que es podran realitzar contractacions en un període de 12 mesos d'ací a 18 mesos. El còmput dels 18 mesos començarà a comptar-se en la data de la primera contractació.  
A la finalització d'estos contractes, el treballador tindrà dret a percebre una indemnització de 12 dies de salari per any de servici, que es prorratejarà proporcionalment en els períodes inferiors.  
  
Article 31. Lactància  
Les treballadores, per lactància d'un fill menor de 9 mesos, tindran dret a una hora d'absència del treball, que podran dividir en dos fraccions o acumular-la al principi o al final de la jornada. La duració d'este permís s'incrementarà proporcionalment en els casos de part múltiple.   
  
Amb l'acord previ entre l'empresa i el personal, es podrà substituir este dret per una reducció de la jornada de mitja hora, amb la mateixa finalitat, o acumular-lo en jornades completes, 15 dies laborables, sempre que el dit permís comence a disfrutar-se immediatament després de finalitzat el període de descans per maternitat.  
Este permís podrà ser disfrutat indistintament per la mare o el pare en el cas que ambdós treballen.  
  
Article 32. Violència de gènere   
El personal que justifique davant de l'empresa, per mitjà de l'existència d'una resolució judicial, ser víctima de violència de gènere, tindrà dret, a fi de fer efectiva la seua protecció o el seu dret a l'assistència social integral, a la reducció de la jornada de treball, amb la proporcional reducció de l'horari, i l'ampliació i flexibilitat d'altres formes d'ordenació del temps.  
El personal víctima de violència de gènere declarada en sentència judicial i que per este motiu es veja obligat a abandonar el lloc de treball en la seua localitat on prestava els seus servicis per a fer efectiva la seua protecció o el seu dret a l'assistència social integral, tindrà dret preferent a ocupar un altre lloc de treball del mateix grup professional, o equivalent, que l'empresa tinga vacant en qualsevol altre dels seus centres de treball.   
En estos supòsits, l'empresa estarà obligada a comunicar al treballador les vacants existents.  
  
DISPOSICIÓ ADDICIONAL PRIMERA  
  
Les parts firmants, segons el que disposa l'article 85.3.c) de l'Estatut dels Treballadors, segons redacció donada en l'article 6 de la Llei 35/2010, de 17 de juny, establixen com a procediment per a resoldre les discrepàncies que puguen sorgir en la negociació per a la modificació substancial de les condicions de treball establides en el conveni col·lectiu la mediació del Tribunal Arbitral Laboral i, en el cas que no s'hi aconseguisca un acord, es procedirà a sotmetre la qüestió a un arbitratge de dret.